ห่วงใยประชาชนช่วงเทศกาลปีใหม่ 2565 สั่งการผู้ว่าราชการจังหวัดทั่วประเทศ เข้มงวดกวดขันการเล่นดอกไม้เพลิง การจุดและปล่อยพลุ
นายสุทธิพงษ์ จุลเจริญ ปลัดกระทรวงมหาดไทย  เปิดเผยว่า  ช่วงเทศกาลส่งท้ายปีเก่าต้อนรับปีใหม่ 2565  จะมีวันหยุดยาวต่อเนื่องหลายวัน ประชาชนและผู้จัดงานในสถานที่ต่างๆ จัดเตรียมงานเฉลิมฉลอง  โดยนิยมเล่นดอกไม้เพลิง จุดและปล่อยพลุ ตะไล โคมลอย โคมไฟ โคมควัน มักเกิดเหตุระเบิดและเพลิงไหม้  ถือเป็นการกระทำที่ผิดกฎหมาย  ดังนั้นเพื่อเป็นการป้องกันอันตรายที่อาจเกิดขึ้น จึงสั่งการผู้ว่าราชการจังหวัดทุกจังหวัด กำชับนายอำเภอ ในการพิจารณาอนุญาตประชาชน หรือผู้จัดงานสถานที่ต่างๆ  จุดและปล่อยพลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน ต้องเป็นไปตามหลักเกณฑ์ที่กฎหมายกำหนดอย่างเคร่งครัด รวมทั้งประชาสัมพันธ์ผ่านสื่อต่างๆ ทุกช่องทางอย่างต่อเนื่อง หากฝ่าฝืนมีโทษทั้งจำทั้งปรับ นอกจากนี้ ขอให้นายทะเบียน/เจ้าพนักงานตามกฎหมาย เข้าตรวจสอบร้านค้าที่จำหน่ายดอกไม้เพลิงและแหล่งผลิตต้องปฏิบัติตามที่กฎหมายกำหนด  กำชับเจ้าพนักงานท้องถิ่น หากพบว่าจะก่อให้เกิดความเดือดร้อนรำคาญจากการเล่นดอกไม้เพลิงในพื้นที่ให้พิจารณาออกคำสั่งห้าม เพื่อเป็นการระงับและป้องกันเหตุปลัดกระทรวงมหาดไทย ยังกล่าวถึงเหตุทะเลาะวิวาท และการลักลอบใช้อาวุธปีนยิงขึ้นฟ้าโดยไม่มีเหตุอันควร ว่าควรสร้างการรับรู้และทำความเข้าใจกับประชาชนให้ทราบถึงอันตรายและโทษของการกระทำความผิด หากพบว่าผู้ได้รับอนุญาตให้มีและใช้อาวุธปืนได้กระทำความผิด แม้ว่าจะมีหรือไม่มีผู้อื่นได้รับบาดเจ็บ หรือถึงแก่ความตาย  ให้นายทะเบียนท้องที่เรียกประกัน หรือทัณฑ์บน หรือพิจารณาเพิกถอนใบอนุญาตทันที ย้ำกระทรวงมหาดไทย ขอให้ประชาชนใช้ความระมัดระวังในการเฉลิมฉลอง พร้อมปฏิบัติตามกฎหมาย เพื่อร่วมส่งความสุขในช่วงเทศกาลส่งท้ายปีเก่าต้อนรับปีใหม่ หากพบเบาะแสการกระทำผิด ทั้งการลักลอบจำหน่ายดอกไม้เพลิงโดยไม่ได้รับอนุญาต และการลักลอบใช้อาวุธปืนโดยผิดกฎหมาย แจ้งสายด่วนศูนย์ดำรงธรรม โทร. 1567 หรือสายด่วนสำนักงานตำรวจแห่งชาติ โทร. 191 ตลอด 24 ชั่วโมง